BEGRUNDELSE

1. BAGGRUND FOR FORSLAGET

For at sikre den nødvendige retssikkerhed og ensartethed i det indre marked bør Det Blandede EØS-udvalg indarbejde al relevant EU-lovgivning i EØS-aftalen så hurtigt som muligt efter vedtagelsen.

2. RESULTATER AF HØRINGER AF INTERESSEREDE PARTER OG KONSEKVENSANALYSER

Formålet med Det Blandede EØS-udvalgs udkast til afgørelse (vedlagt som bilag til forslaget til Rådets afgørelse) er at indarbejde forordning (EU) nr. 1274/2011 af 7. december 2011 om et samordnet flerårigt EU-kontrolprogram for 2012, 2013 og 2014 med det formål at sikre overholdelse af maksimalgrænseværdierne for pesticidrester i og på vegetabilske og animalske fødevarer og at vurdere forbrugernes eksponering for disse rester.

Forordning (EF) nr. 1213/2008 om et samordnet flerårigt EF-kontrolprogram for 2009, 2010 og 2011 blev indarbejdet i EØS-aftalen med visse tilpasninger for EØS/EFTA-staterne.

Disse tilpasninger bør overføres til forordning (EU) nr. 1274/2011.

Tilpasningerne vedrører antallet af pesticider, som Island skal overvåge, og antallet af prøver af hvert produkt, som Island og Norge skal udtage til analyse. De tager navnlig højde for Islands begrænsede laboratoriekapacitet til analyse af pesticidrester.

3. JURIDISKE ASPEKTER AF FORSLAGET

I henhold til artikel 1, stk. 3, i Rådets forordning (EF) nr. 2894/94 om visse gennemførelsesbestemmelser til EØS-aftalen fastlægger Rådet på forslag af Kommissionen den holdning, der på Unionens vegne skal indtages til sådanne afgørelser.

Kommissionen forelægger udkastet til det Blandede EØS-udvalgs afgørelse til vedtagelse i Rådet som Unionens holdning. Kommissionen håber at kunne forelægge forslaget i Det Blandede EØS-udvalg snarest muligt.

2012/0157 (NLE)

Forslag til

RÅDETS AFGØRELSE

om den holdning, som Den Europæiske Union skal indtage i Det Blandede EØS-udvalg vedrørende en ændring af bilag II (Tekniske forskrifter, standarder, prøvning og certificering) til EØS-aftalen

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 43, stk. 2, og artikel 168, stk. 4, litra b), sammenholdt med artikel 218, stk. 9,

under henvisning til Rådets forordning (EF) nr. 2894/94 af 28. november 1994 om visse gennemførelsesbestemmelser til aftalen om Det Europæiske Økonomiske Samarbejdsområde[1], særlig artikel 1, stk. 3,

under henvisning til forslag fra Europa-Kommissionen, og

ud fra følgende betragtninger:

(1) Aftalen om Det Europæiske Økonomiske Samarbejdsområde[2] ("EØS-aftalen") trådte i kraft den 1. januar 1994.

(2) I henhold til EØS-aftalens artikel 98 kan Det Blandede EØS-udvalg beslutte at ændre bl.a. bilag II til EØS-aftalen.

(3) Bilag II til EØS-aftalen indeholder bestemmelser og ordninger vedrørende tekniske forskrifter, standarder, prøvning og certificering.

(4) Kommissionens forordning (EU) nr. 1274/2011 af 7. december 2011 om et samordnet flerårigt EU-kontrolprogram for 2012, 2013 og 2014 med det formål at sikre overholdelse af maksimalgrænseværdierne for pesticidrester i og på vegetabilske og animalske fødevarer og at vurdere forbrugernes eksponering for disse rester[3] skal indarbejdes i EØS-aftalen.

(5) Kommissionens forordning (EF) nr. 1213/2008 af 5. december 2008 om et samordnet flerårigt EF-kontrolprogram for 2009, 2010 og 2011 for at sikre overholdelse af maksimalgrænseværdierne for pesticidrester i og på vegetabilske og animalske fødevarer og for at vurdere forbrugernes eksponering herfor[4] blev indarbejdet i EØS-aftalen med visse tilpasninger for EØS/EFTA-staterne.

(6) Disse tilpasninger bør overføres til forordning (EU) nr. 1274/2011. De vedrører antallet af pesticider, som Island skal overvåge, og antallet af prøver af hvert produkt, som Island og Norge skal udtage til analyse, og de tager navnlig højde for de islandske laboratoriers begrænsede kapacitet —

(7) Bilag II til EØS-aftalen bør derfor ændres i overensstemmelse hermed.

(8) Den holdning, som Den Europæiske Union skal indtage i Det Blandede EØS-udvalg, bør baseres på det vedlagte udkast til afgørelse —

VEDTAGET DENNE AFGØRELSE:

Artikel 1

Den holdning, som Den Europæiske Union skal indtage i Det Blandede EØS-udvalg vedrørende ændring af bilag II (Tekniske forskrifter, standarder, prøvning og certificering) til EØS-aftalen, baseres på det udkast til Det Blandede EØS-udvalgs afgørelse, som er knyttet til denne afgørelse.

Unionens repræsentanter i Det Blandede EØS-udvalg kan godkende mindre ændringer af udkastet til afgørelse, uden at Rådet skal træffe en ny afgørelse.

Artikel 2

Det Blandede EØS-udvalgs afgørelse offentliggøres efter vedtagelsen i Den Europæiske Unions Tidende.

Artikel 3

Denne afgørelse træder i kraft på dagen for vedtagelsen.

Udfærdiget i Bruxelles, den .

På Rådets vegne

Formand

BILAG

Udkast til

DET BLANDEDE EØS-UDVALGS AFGØRELSE Nr.

om ændring af bilag II (Tekniske forskrifter, standarder, prøvning og certificering)

til EØS-aftalen

DET BLANDEDE EØS-UDVALG HAR —

under henvisning til aftalen om Det Europæiske Økonomiske Samarbejdsområde som ændret ved protokollen om tilpasning af aftalen om Det Europæiske Økonomiske Samarbejdsområde, i det følgende benævnt "aftalen", særlig artikel 98, og

ud fra følgende betragtninger:

(1) Bilag II til aftalen blev ændret ved Det Blandede EØS-udvalgs afgørelse nr. … af …[5].

(2) Kommissionens gennemførelsesforordning (EU) nr. 1274/2011 af 7. december 2011 om et samordnet flerårigt EU-kontrolprogram for 2012, 2013 og 2014 med det formål at sikre overholdelse af maksimalgrænseværdierne for pesticidrester i og på vegetabilske og animalske fødevarer og at vurdere forbrugernes eksponering for disse rester[6] skal indarbejdes i EØS-aftalen.

(3) Kommissionens forordning (EF) nr. 1213/2008[7], som er indarbejdet i aftalen, er blevet ophævet og skal derfor udgå af aftalen.

(4) Denne afgørelse vedrører fødevarelovgivning. Fødevarelovgivning finder ikke anvendelse på Liechtenstein, så længe aftalen mellem Det Europæiske Fællesskab og Det Schweiziske Forbund om handel med landbrugsprodukter også gælder for Liechtenstein, jf. indledningen til kapitel XII i bilag II til aftalen. Denne afgørelse finder derfor ikke anvendelse på Liechtenstein —

VEDTAGET DENNE AFGØRELSE:

Artikel 1

I kapitel XII i bilag II til aftalen foretages følgende ændringer:

1. Teksten i punkt 54zzzzb (Kommissionens forordning (EF) nr. 1213/2008) slettes.

2. Følgende indsættes efter punkt 65 (Kommissionens forordning (EU) nr. 1171/2011):

"66. 32011 R 1274: Kommissionens gennemførelsesforordning (EU) nr. 1274/2011 af 7. december 2011 om et samordnet flerårigt EU-kontrolprogram for 2012, 2013 og 2014 med det formål at sikre overholdelse af maksimalgrænseværdierne for pesticidrester i og på vegetabilske og animalske fødevarer og at vurdere forbrugernes eksponering for disse rester (EUT L 352 af 8.12.2011, s. 24).

Forordningens bestemmelser gælder i forbindelse med aftalen med følgende tilpasninger:

1. Følgende tilføjes i artikel 1:

"Island kan i årene 2012, 2013 og 2014 fortsætte med at udtage de samme 61 pesticider til analyse som i forbindelse med kontrollen af fødevarer på det islandske marked i 2011."

2. Følgende indsættes i punkt 5 i bilag II:

"

IS || 12 (*) 15 (**)

NO || 12 (*) 15 (**)

""

Artikel 2

Den islandske og den norske udgave af forordning (EU) nr. 1274/2011, der offentliggøres i Den Europæiske Unions Tidendes EØS-tillæg, er begge autentiske.

Artikel 3

Denne afgørelse træder i kraft den , forudsat at alle meddelelser er indgivet til Det Blandede EØS-udvalg, jf. aftalens artikel 103, stk. 1[8].

Artikel 4

Denne afgørelse offentliggøres i Den Europæiske Unions Tidendes EØS-afsnit og EØS-tillæg.

Udfærdiget i Bruxelles, den

|| På Det Blandede EØS-udvalgs vegne […] Formand

|| […] Sekretærer for Det Blandede EØS-udvalg

[1] EFT L 305 af 30.11.1994, s. 6.

[2] EFT L 1 af 3.1.1994, s. 3.

[3] EUT L 325 af 8.12.2011, s. 24.

[4] EUT L 328 af 6.12.2008, s. 9.

[5] EUT L …

[6] EUT L 325 af 8.12.2011, s. 24.

[7] EUT L 328 af 6.12.2008, s. 9.

[8] [Ingen forfatningsmæssige krav angivet.] [Forfatningsmæssige krav angivet.]